Klokken 04.56 tirsdag morgen modtog Nordjyllands Politi anmeldelse om et indbrud på Råholtvej i Frederikshavn. - Der er vidner, der opdager indbruddet mens det sker. De tilkalder os, og vi er lynhurtigt fremme, så selvom de to tyve stikker af, får vi løbet den ene af dem op, så vi kunne anholde ham, fortæller vagtchef ved Nordjyllands Politi Karsten Højrup Kristensen. - Og den anden tyv har faktisk meldt sig selv her til morgen, siger han videre. Tyvene blev afhørt tirsdag, og det blev efterfølgende vurderet, at der ikke var grundlag for at fremstille dem i grundlovsforhør, hvorfor de blev løsladt.

Referat:
Vakse vidner tilkaldte politiet mens tyvene stadig var i villaen.